**ПРАТЕНИЧКО ПРАШАЊЕ**

од пратеникот Јован Лазарев поставено на 77-та седница

на Собранието на Република Македонија одржана

на 5 ноември 2009 година

Пратеничкото прашање гласи:

Почитуван заменик министер, познато е дека неодамна Европската комисија донесе одлука со која се забрани продавањето на обична сијалица од 100 вати, бидејќи се оценило дека таа е голем потрошувач на електрична енергија и донесе одлука да се забрани нејзината продажба. Од причини што денес се произведуваат сијалици од 20 вати кои што даваат иста светлина како класичната сијалица од 100 вати. Тоа значи заштеда на електрична енергија од 500%. Заштедата на енергијата е составен дел на секоја стратегија за развој на енергетиката. И друг вид на заштеда е замена на еден вид на енергија со друг вид, воведување на гасот во секое семејство и со тоа се заштедува електричната енергија произведена во електроцентрали, односно термоцентрали и хидроцентрали.

Познато е дека денеска домаќинствата трошат 30% од вкупната енергија, ако се вклопат тука и сите деловни згради, како згради 42% од енергијата се троши за оваа намена. Од тие причини доколку се воведе сериозна програма за штедење може да заштедиме големи количества енергија и инвестициите за штедење на енергија се помали од инвестициите за градење на нови капацитети во енергетиката.

Исто така, денеска и голем број градови ги заменуваат уличните светилки со штедливи светилки. Прашањето е конкретно, што планира Министерството за економија на полето на заштедата на енергија и замената на еден вид енергија со друг вид на енергија.